Uber i Cabify confirmen la seva marxa de Barcelona després que aquest dimarts la Generalitat aprovés "les restriccions als VTC".

Uber ha fet un comunicat en què anuncien que deixen de donar servei a Barcelona a partir d'aquest divendres 1 de febrer, dia que el decret entra en vigor. Cabify ha explicat que n'informarà els seus usuaris, aquest divendres, a través de l'aplicació.

Cabify, que té un milió d'usuaris registrats a Barcelona, denuncia en un comunicat que la regulació de la Generalitat significa "l'expulsió directa". Qualifica les mesures del decret "d'artificials i altament restrictives" i que posen en perill 3.000 llocs de treball.

"Aquesta regulació té com a únic objectiu, i, per tant, com a conseqüència final, l' expulsió directa de l'aplicació de Cabify i de les seves empreses col·laboradores de Catalunya i Barcelona."

Segons la normativa aprovada, els VTC només podran atendre serveis que s'hagin contractat prèviament amb una antelació mínima de 15 minuts. El decret estableix que els ajuntaments podran incrementar aquest interval.

Cabify destaca que el 98,5% dels serveis que fa a través de l'app estan per sota del 15 minuts d'espera.

Els VTC van estar gairebé 10 dies aturats a la Diagonal en protesta pel decret de regulació

En el comunicat, Uber dona les gràcies als seus clients amb un text que s'encapçala amb un "fins aviat, Barcelona". La companyia manté que espera treballar amb el govern i l'Ajuntament de Barcelona per aconseguir una regulació justa per a tothom, i que l'aturada sigui temporal, segons el seu portaveu.

"Seguim a disposició de la Generalitat de Catalunya i de l'Ajuntament de Barcelona per treballar en una regulació justa per a tothom, tenint en compte els milers de conductors i passatgers de les VTC a Catalunya."

Aquest és el comunicat d'Uber:

"Fa gairebé un any vam tornar a Barcelona amb un compromís clar: fer les coses bé. Des d'aleshores, més d'un milió de persones ens heu escollit per moure-us per la ciutat. I milers de conductors han trobat en Uber una manera de guanyar-se la vida.

Avui, però, tenim males notícies. Amb les restriccions a les VTC aprovades per la Generalitat de Catalunya, ens veiem obligats a suspendre el servei UberX a Barcelona a partir de demà, divendres 1 de febrer.

A Uber volem que hi hagi una regulació. El nostre objectiu és convertir-nos en un aliat a llarg termini de les més de 600 ciutats o operem. I Barcelona no és una excepció.

Però per contribuir a la vida d'una ciutat necessitem una regulació justa. En el cas de Catalunya, una regulació que tingui en compte els milers de conductors i usuaris de les VTC, que avui veuen com desapareix el seu mitjà de vida i la seva llibertat d'escollir com es mouen per la ciutat.

L'obligació d'esperar 15 minuts per viatjar en una VTC no existeix enlloc d'Europa i és totalment incompatible amb la immediatesa dels serveis sota demanda com UberX.

Però abans de marxar volem donar-vos les gràcies. A tu, Gemma, que et vam portar a l'entrevista de la feina de la teva vida. A tu, Oriol, que vas arribar just a temps per a les campanades. I, per descomptat, a tots els conductors que heu estat un exemple de dignitat i professionalitat, fins i tot en els pitjors moments.

A tots, gràcies. I a tu, Barcelona, ens veiem aviat. Et trobarem a faltar".